*Tämä artikkeli käsittelee yhdysvaltalaisia rikollisia. Muita merkityksiä on täsmennyssivulla.*
Daltonin kopla kuolleena viimeisen keikkansa jälkeen Coffeyvillessä 1892. Vasemmalta oikealle: Bill Powers, Bob Dalton, Grat Dalton ja Dick Broadwell.
**Daltonin veljekset** olivat yhdysvaltalaisia rikollisia, jotka ryöstelivät junia ja pankkeja 1890-luvulla. Grat (1861–1892), Bill (1866–1894), Bob (1869–1892) ja Emmett Dalton (1871–1937) muodostivat apureineen rikollisjoukkion, joka kohtasi loppunsa epäonnistuneessa pankkiryöstössä vuonna 1892.

Elämäkerta
----------

Saluunanpitäjä ja vedonlyöjä Lewis Daltonin ja Adeline Daltonin perheeseen syntyi 12 poikaa ja 3 tyttöä.

Frank Daltonista tuli apulaissheriffi Fort Smithiin, Arkansasiin. Hän sai surmansa vuonna 1887 virantoimituksessa jahdatessaan viskin salakuljettajia. Hän ei koskaan ollut rikollinen kuten pikkuveljensä.

Bill Dalton asui suurimman osan elämästään Kaliforniassa. 1880-luvun puolivälissä hän työskenteli esimiehenä ranchilla Mercedin piirikunnassa, perusti perheen ja ryhtyi poliittiselle uralle demokraattipuolueessa.

Bob Daltonista tuli osagien reservaatin poliisipäällikkö. Hänellä oli poliisityössä Grat-veljensä apunaan. Veljeksistä nuorin, Emmett, roikkui vanhempien veljiensä mukana.

Daltonin veljeksetFrank DaltonBill DaltonBob DaltonGrat DaltonEmmett Dalton
Vuonna 1890 Daltonit olivat jo saaneet tarpeekseen lainvalvojan työstä, ja Bill Daltonin ranchilla ollessaan he päättivät ryhtyä ryöstämään junia.

Ensimmäisen junaryöstönsä Bob, Grat ja Emmett tekivät helmikuussa 1891 Alilan lähellä Kaliforniassa. Bill Daltonin osallistumisesta ryöstöön ei ole tietoa, mutta häntäkin syytettiin myöhemmin osallisuudesta. Daltonit saatiin ajettua ulos junasta ilman saalista, mutta he ampuivat yhden palomiehen. Grat Dalton saatiin kiinni ja tuomittiin 20 vuodeksi vankeuteen. Hän pakeni samana syksynä vankilasta ja liittyi piileskelevien veljiensä Bobin ja Emmetin seuraan Intiaaniterritoriossa.

Daltonit värväsivät koplaansa uusia miehiä: George Newcomben, Charlie Bryantin, Dick Broadwellin, Charley Piercen, Bill Doolinin ja Bill McEhanien. Vuoden 1891 alkupuolella he saivat Whartonissa Oklahomassa junaryöstössä 14 000 dollaria ilman vastarintaa, joskin Bryant saatiin kiinni ja kuoli vähän myöhemmin.

Syyskuussa 1891 Daltonin kopla ryösti junan Lelliettassa Oklahomassa ja heinäkuussa 1892 Cherokee Stripissä. Syyskuussa 1892 Adairissa kopla sai junassa vastaansa poliisijoukon, mutta he onnistuivat pakenemaan vahingoittumattomina.

Bob Dalton oli saanut tarpeekseen junaryöstöistä, koska junat olivat jo liian hyvin vartioituja. Daltonien kopla päätti siksi ryhtyä ryöstämään pankkeja. Ensimmäisen ja viimeisen pankkiryöstönsä he tekivät 5. lokakuuta 1892 Coffeyvillessä Kansasissa, missä Bob oli aikoinaan asunut. Bob, Grat ja Emmett Dalton sekä Bill Powers, Bill Doolin ja Dick Broadwell päättivät ryöstää Coffeyvillessä samalla kertaa sekä Condonin että First Nationalin pankit. Doolin jättäytyi muiden jälkeen vaihtaakseen hevosensa terveempään. Kopla ratsasti Coffeyvilleen valepartoihin pukeutuneena. Bob ja Emmett Dalton menivät First National -pankkiin, kun Powers, Broadwell ja Grat Dalton menivät Condoniin. Bob ja Emmett saivat yli 21 000 dollaria mukaansa, mutta Condonissa pankkivirkailija sai ryöstäjät odottamaan kolme minuuttia aikalukollisen pankkiholvin aukeamista.

Bob ja Grat Daltonin ruumiit Coffeyvillen pankkiryöstön jälkeen.
Ryöstöjen ollessa käynnissä kaupunkilaiset alkoivat kerääntyä kaduille kivääreineen. He ryhtyivät ampumaan ryöstäjiä pankkien ikkunoiden läpi. Ryöstäjät pakenivat takaovista, ja Bob Dalton onnistui paetessaan ampumaan kolme kaupunkilaista. Ryöstäjät pääsivät hevosilleen asti, mutta kiväärituli pysäytti heidät, ja kaikki saivat surmansa ennen kuin ehtivät paeta ratsain kaupungista. Vain Emmett Dalton jäi henkiin, vaikka olikin saanut useita osumia. Hänet tuomittiin elinkautiseen. Bill Doolin, joka ei ollut ehtinyt hevosta vaihtaessaan mukaan ryöstöön, pakeni kuultuaan kaupungista laukausten ääniä.

Kuolleet ryöstäjät valokuvattiin ja haudattiin. Bill Dalton, joka ei ollut mukana keikalla, muutti Oklahomaan. Hän kuoli yhdessä Bill Doolinin kanssa vuonna 1894 pakomatkalla ryöstettyään pankin Texasissa.

Emmett Dalton armahdettiin vuonna 1907 hyvän käytöksen ansiosta. Hän eli kuolemaansa 1937 asti lainkuuliaisena kansalaisena.

Populaarikulttuurissa
---------------------

* Belgialaisen *Lucky Luke* -sarjakuvan vakiokonnina seikkailevat kuvitteelliset Daltonin veljekset, jotka ovat oikeiden Daltonin veljesten serkkuja. Myös alkuperäiset Daltonit esiintyvät varhaisessa albumissa *Lainsuojattomat*.
* "Euran daltoneiksi" kutsuttiin 1990-luvulla Euran lähiseuduilla rikoksia tehneitä Koistisen veljeksiä Leeviä, Erkkiä, Pekkaa ja Lassea.
* Daltonin veljekset esiintyvät Don Rosan ankkatarinassa "Hämäyksen hurrikaani" (*Roope Ankan elämä ja teot 2*).

Lähteet
-------

1. 1 2 3 4 5 6 7 8 9 10 11 12  Metz, Leon Claire: *The Encyclopedia of Lawmen, Outlaws, and Gunfighters*, s. 59–61. Facts On File, 2003. ISBN 0-8160-4543-7.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Daltonin veljekset**.
* Frank Dalton (Arkistoitu – Internet Archive) (englanniksi)
* Charles Connelly (Arkistoitu – Internet Archive) (englanniksi)
* www.kayempea.net – Emmett Daltonin elämä ajan sanomalehtiartikkeleissa (1892–1937) (englanniksi)